شه‌فه‌ق نيوز/ ميديايه‌يل فه‌رمى سوورى ئاشكراى ئه‌وه‌ كرد سيستمه‌يل وه‌رگرى ئاسمانى سوريا ريگرى له‌ چه‌ن مووشه‌كيگ كردنه و نه‌يشتنه‌ بڕه‌سنه‌ ئامانج، ك سه‌رچه‌وه‌گه‌ى ئسرائيل بويه‌و باس له‌وه‌يش كرد يه‌كيگ له‌و مووشه‌كه‌يله‌ له‌ ريف ديمه‌شق كه‌فتگه‌.
له‌ى باوه‌ته‌و، ئاژانس فه‌رمى"سانا" وت: سيستمه‌يل وه‌رگرى سوورى ريگرى له‌گشت ئه‌و مووشه‌كه‌يله‌ كردكه‌ ك وه‌ره‌و وڵاته‌گه‌ وه‌شرياگه‌، يه‌يش له‌وه‌ختيگه‌ ته‌له‌فزيۆن فه‌رمى باس له‌ كه‌فتن يه‌كيگ له‌و مووشه‌كه‌يله‌ كرد له‌ ناوچه‌ى عه‌قره‌با له‌ ريف ديمه‌شق.
له‌لاى خوه‌يانه‌و سه‌رچه‌وه‌يليگ تر ئۆپۆزسيۆن سوورى ئاماژه‌ وه‌ ژنه‌فتن ده‌نگ 3 ته‌قينه‌وه‌ كردن ك ناوچه‌يل ديمه‌شق پايته‌خت و گونده‌واره‌يلى له‌رزانه‌سه‌و.
